정조 7년
癸卯六月二十五日卯時。上御宣政殿。常參次對。同爲入侍時。領議政鄭存謙。判府事徐命善。行知中樞府事具善復。行司直鄭尙淳。右參贊鄭昌聖。漢城判尹鄭好仁。行副司直徐有慶。工曹判書鄭民始。戶曹判書徐有隣。刑曹判書鄭一祥。行副司直嚴璹。禮曹判書李在協。延豊君李𡊠。行副司直李柱國。行訓鍊院都正李敬懋。行副司直徐有大。戶曹參判趙時俊。漢城右尹鄭志儉。刑曹參判沈豐之。吏曹參判李敬養。兵曹參判柳義養。大司諫尹行元。執義沈基泰。司諫洪彦喆。掌令李運彬金宗鐸。校理鄭在信。副校理林道浩。正言宋民載趙弘鎭。修撰洪文泳吳泰賢。檢校待敎李崑秀。待敎尹行任。行都承旨鄭昌順。行左承旨閔鍾顯。右承旨李在學。左副承旨李亨元。右副承旨徐龍輔。同副承旨趙興鎭。假注書徐瀅修申大龜。記注官金健修。記事官李祖承。以次進伏訖。存謙進前曰。日熱轉甚。伏未審。聖體。若何。上曰。一樣矣。存謙曰。王大妃殿氣候。若何。上曰。一樣矣。存謙曰。惠慶宮氣候。若何。上曰。一樣矣。存謙曰。近日一旱太甚。民事維棘。雖當盛暑不視事之時。以修省求助之意。至有不遑寧處之敎。奮勵之聖念。不勝欽仰。遇災修省。帝王之盛節。而應天以實不以文。必有修省之實政然後。方可謂之眞箇修省。若以修省之實政實事言之。則無過於策免臣職。改卜賢德。國之置相。關係何如。而如臣無似。竊據首相。時事可知之歎。豈待四方之譏笑而知哉。朱子。以爲。名爲大臣。而不過奉行文書。臣則昏庸憒憒。竝與奉行文書。而亦不能不失期會。此固聖鑒之所已燭。通朝之所共悶。如是而其可以董飭群僚。振擧綱維。以副我聖上求助之萬一耶。目下實政實事。無過於進賢退不肖。庶官猶然。況輔相之任哉。顧今端揆出疆。鼎席不備。伏乞卽降明命。以卜賢德。以幸國事焉。上曰。過矣。咎徵之來。由予一人。於卿何有。況在遇災修省之日。君臣上下。惟當以實心相勉。豈可應文備數。聊備策免故事乎。須勿復提也。存謙曰。自古論治者。必曰規模之不可不定也。紀綱之不可不立也。然規模不可自定。必有定規模之本。紀綱不能自立。亦有立紀綱之本。所謂本者。豈非所謂道乃出治之本。心爲出治之源也歟。道者。本乎天而依於人。行之於日用事爲之間。爲國而得其道。則規模雖不力定。而定於人所不見之間。紀綱雖不力立。而立於人所不聞之地。若以規模紀綱。自爲別件物事。而求之於心法之外。則規模未嘗定。紀綱未嘗立。只見其膠撓叢脞。反有害於治體。雖有所獲。不能藥其所傷。何者。其本未立。惟末之從。終未得其要道也。古之明王。知千變萬化。無一不本於人主之心。故莫不正其心出其道焉。堯舜之惟精惟一。卽定規模之本也。殷周之建中建極。卽立紀綱之本也。以一心之妙。爲規模紀綱之本。則日用政事。皆爲道之要。規模不期定而自定。紀綱不期立而自立矣。先正臣趙光祖之言曰。若以政事之末。爲法度紀綱之方。以一心之妙。至誠之道。反以爲迂緩。而不謹乎心法。則是求水於山。求木於水也。終未見其絲毫之驗矣。先正以道自任。而告君第一義。無出於此。則定規模立紀綱。舍是道。何以哉。伏願殿下。立志卓然。以惟精惟一。爲定規模之基地。建中建極。爲立紀綱之根本焉。上曰。所陳甚好。當體念矣。存謙曰。易曰惟君子。爲能通天下之志。自古不通下情。而能善其治者。未之有也。孔子稱舜之大智曰。好問而好察邇言。隱惡而揚善。執其兩端。用其中於民。蓋天下之理無窮。而人之所見。亦多不同。故雖聖智之君。亦必廣迎衆論。博採群言。參同異察可否。擇其中而用之。古昔聖帝明王之治。使天下之耳目。爲我之聰明者。用此道也。近以言路之不開。屢勤中宵之發歎。風勵優容之意。發於絲綸之間。宜若讜直之言。日聞於公車。而雖以近日事言之。廟謨之昏憒。無非駁正之端。民憂之靡屆。豈無切中之論。而側聽多日。尙未之聞。以識者傍觀。則以今之言路。爲開乎否乎。唐太宗詔中書門下。互相規正。務求至當。蓋如良藥。必合甘辛寒熱而一之。故相助相制。而能收己疾之功。先正臣李彦迪之言曰。若必取其同而去其異者。則比如以水和水。將焉用之。此切至之論也。委靡之俗。雖在於下。而導迪之敎。惟在於上。伏願廣開不諱之門。益思來諫之道。使一世之風習丕變焉。上曰。所奏誠是。當今之急務。而含默成風。由予來諫之誠。未能孚人而然。思欲益加自勉。克恢聽納之方也。上曰。京畿監司入侍。賤臣承命。與京畿監司沈頤之偕入進伏。上曰。昨日出去。果能詳探農形民情乎。頤之對曰。探問於上京守令。則向日東風以後。旱乾之憂。一道同然。而第高陽坡州等八邑。尤爲切急。然大抵民間之遑遑。比昨年旱災。則稍緩云矣。上命前廣州府尹進前曰。卿自廣州。遞來屬耳。廣州則農形。何如。金尙集對曰。廣州則雨澤稍洽。目下民情。姑不至渴急。而大抵漢南稍勝矣。上命前京畿監司李亨逵進前。敎曰。祈雨祭非不欲趁卽設行。而誠意旣難孚格。則瀆屑亦欠敬謹。一日二日。遷延至此。今則三農節晩。恐不宜一向遲待。第未知目下民情之緩急。果何如。亨逵對曰。高坡等八邑。則日急一日。其餘各邑。雖云驟雨。亦皆均霑。似不必更設祈雨祭矣。上曰。昨年大侵之餘。亢旱又如此。民情必當騷然矣。頤之曰。列邑所報。未見其騷擾之意。而獨尤甚八邑。望雨甚切矣。存謙曰。今望雨。非但移種之愆期。政以已移者之枯損爲慮矣。上曰。判府事亦爲進前。祈雨祭當通一路而設行。抑當只設於八邑耶。命善曰。未移者以愆期爲慮。已移者以枯損爲慮。似當通一路設行矣。上曰。前高陽郡守林重遠入侍。敎曰。高陽民情。何如。重遠對曰。本邑有兩大川。故灌漑處。皆已付種。其餘尙不得移種。以分數言之未移者。當爲十分二矣。上曰。湍坡甚於高陽耶。頤之曰。長湍二十面十面不得移秧云矣。上問重遠曰。今雖得雨。猶可免免歉耶。重遠對曰。未移之處。今雖得雨。恐無所益。已移之處。今若得雨。似不至歉荒矣。上曰。代播。則何如。重遠曰。昨年亦因傳敎代播。而土性終不合宜。畢境每難成實。故民情不願矣。命善曰。昨年則麥農失稔。未暇念及於備豫之政。而今年則田穀。幾皆登熟。加分一事。恐不可不加意撙節矣。上曰。賑餘穀數將幾何。亨逵曰。爲一萬六千餘石矣。上曰。嗣歲之慮。不可不念。京畿穀簿。果何如。亨逵曰。數邑賑恤。似可支當。賑處若多。則必當不足矣。上命在學書傳敎曰。聞畿伯言。望雨之民情。不無緩急之殊云。而見今亢旱日甚。雖在雨澤霑足處。差過一兩日。將辦歉荒。況未得雨處農形乎。京師根本之地也。畿內祈雨。雖不通一道設行。不可拘此趑趄。三角山木覓山漢江。遣近侍不卜日明日受香。畿伯旣聽筵敎。道內列邑。各從本邑農形。設行形止。仍令條列狀聞。上曰。軍威移除龍仁。而程道旣遠。上來必當遲滯。此時畿邑之曠官。豈不可悶乎。命善曰。新除軍威與龍仁相換。似好矣。上曰。安山則何以爲之。命善曰。以前倅仍任無妨矣。上命在學書傳敎曰。此時畿邑守令。勿論漢南漢北。不可暫時曠官。新除授安山永平兩邑守令。有難遲待上來。前倅竝仍任。新除人。殆同無故作散。仍令卽爲調用。龍仁縣令亦然。與軍威縣監李㻋相換。竝令當日下直。又命書傳敎曰。兩湖旱災。濱海處爲尤甚。荐歉之餘。民事罔措。此時邑倅。不可暫曠。昨日政新除授保寧縣監。今姑改差。政官牌招開政。以在京無故人擇差。使之當日辭朝。受由守令。勿論上京與否。皆令卽爲下去。仍令廟堂嚴飭行會。出場前切勿給由。下去守令。還任形止。使之狀問。又命龍仁縣令李㻋。與下直守令入侍。又命戶判出去。京畿及兩湖。卽爲行會。上曰。昨日吏兵批出六。皆付虛司果。而窠闕則多數留之。吏判固以此意提達。而兵判事。甚未安矣。且兵判昨政。綽略看過。未妥處。指不勝屈。久勤自有輕重。而厚薄惟意低仰。先朝承傳及丙申以後承傳。一不擧論。而獨以朴宗德之爲西伯時修堞裨將。擬諸好窠。挾輦將之都政陞擬。明有受敎。而亦不遵用。及夫下問之後。乃反游辭以對。此外乖物情失政例之端。有不暇殫擧。予自臨御以後。每當都政。申飭。何如。則曾未幾何。若是解弛。豈不可慨乎。上曰。今日吏兵批謝恩人員竝入侍。賤臣承命出。與之偕入進伏。上曰。次次進前。奏職姓名。可也。昌城府使趙心泰。泰安郡守李壽弘。以次奏職姓名。上命壽弘擧顔。問爲人何如。命善曰。頗佳矣。上問履歷。敎曰。本邑多弊。須下去善爲之。舒川郡守金翊休。奏職姓名。上曰。加資而且作宰。好爲之矣。命善曰。然矣。雲峯縣監具紞。興德縣監南海源。以次奏職姓名。上曰。七事則不問。下去善爲之。上命不待令司謁。令攸司科治。出榻敎長興府使申大坤。奏職姓名。上曰。問七事。對訖。上曰。長興則年事。何如云耶。大坤對曰。雨澤周洽。庶有登熟之望云矣。上曰。弊瘼。何如。大坤對曰。吏多故弊滋云矣。上曰。七事中。何者當先。大坤對曰。農桑當先矣。上曰。以大體言之。七事固當以農桑爲先。而隨其邑弊而先後。則於本邑。何者當先。大坤對曰。當以奸猾息爲先矣。上曰。何以則奸猾可息。大坤對曰。束吏而已。上曰。學校何以興乎。大坤對曰。當使之讀書矣。上曰。使讀何書。大坤對曰。當使之讀小學矣。上曰。小學之後。次讀何書。大坤對曰。當使之讀大學矣。上曰。五六十歲之老儒。爾皆能使之讀小學乎。大坤對曰。勢將强使之矣。上曰。所對未免周遮。且以武弁。太欠敬謹之體。不可不懲一勵百矣。仍命長興府使申大坤拿處。出榻敎樂安郡守李長喆。奏職姓名。上問七事。對訖。谷城縣監權中立。奏職姓名。上曰。於故諮議爲何親。中立對曰。臣之父也。上曰。不必問七事。下去善爲之。龍安縣監尹達東奏職姓名。上曰。初倅乎。命善曰。曾經狼川矣。上曰。七事不必問。下去善爲之。長水縣監朴宗榦奏職姓名。上曰。七事不必問。下去善爲之。德山縣監任希問奏職姓名。上問七事。對訖。唐津縣監徐邁修奏職姓名。上謂命善曰。與卿幾寸。命善對曰。爲九寸姪矣。上曰。承前倅不治之餘。勉事振刷。可也。茂長縣監趙衍德奏職姓名。上問七事。對訖。昌順曰。茂長縣監趙衍德。七事錯對。推考。何如。上曰。依爲之。出擧條安州牧使李喆模奏職姓名。上曰。前倅乞養出外。未久移擬。故初不欲點下矣。聞以親病上來。情勢所在。有難遠離云。故遂點下矣。春川府使李時秀奏職姓名。上曰。得無近於外補乎。命善曰。故相臣金在魯爲相時。奉朝賀臣金致仁。亦爲春川矣。平山府使兪漢寧。寧海府使洪履健。以次奏職姓名。上曰。七事不必問。從近辭朝。可也。咸從府使柳孝源奏職姓名。上曰。屢經守令。不問七事。下去善爲之。楚山府使吳載徽奏職姓名。上曰。從近辭朝。可也。星州牧使趙長鎭。奏職姓名。上曰。以準職承傳。得除本職乎。命善曰。然矣。上曰。從速辭朝。慶興府使韓光迪奏職姓名。上曰。曾經守令乎。光迪對曰。前經長興府使矣。上曰。爲人頗了了矣。河東府使李尙烈奏職姓名。上問七事。對訖。上曰。何以治之。尙烈對曰。當至誠奉公矣。上曰。爲人亦分曉矣。大抵今番守令。雖以外面看之。未有太不似者矣。碧潼郡守朴基豐奏職姓名。上曰。爾則屢經守令。不必問七事矣。順川郡守李元謙奏職姓名。上曰。七事不必問。下去善爲之。白川郡守李端會奏職姓名。上曰。幾經守令。端會對曰。曾經守令者三矣。博川郡守李晢奏職姓名。上問七事。對訖。上曰。爲人精緊。必當善爲之矣。寧遠郡守李羲星奏職姓名。上曰。爾亦曾經守令。故七事則不問矣。仍謂命善曰。此人善治云矣。命善對曰。曾經河東。以善治稱矣。嘉山郡守趙宅鎭奏職姓名。上問七事。對訖。上曰。嘉山民戶。何如。農形。何如。亦有弊瘼云耶。宅鎭對曰。未及聞之矣。興海郡守成大中奏職姓名。上曰。七事則不問。下去善爲之。南海縣令李尙淵奏職姓名。上曰。誰之族也。尙淵對曰。李尙度之遠族矣。上曰。自何官移拜。何年登第乎。尙淵對曰。以廣州道科。爲工曹佐郞。今叨見職矣。上問七事。對訖。安東縣監朴天行奏職姓名。上曰。兄弟皆優游外邑矣。機張縣監李景烈奏職姓名。上曰。誰之族也。景烈對曰。故判書李晩成之從玄孫也。上問履歷後。仍問七事。對訖。上曰。爲人頗了了矣。敬懋曰。年前緝捕時。以捕廳從事官。首尾效勞矣。昌寧縣監鄭東驥。瑞興縣監尹光濩。以次奏職姓名。上問七事。對訖。奉化縣監尹寅喆奏職姓名。上曰。曾經守令乎。寅喆對曰。初倅矣。上曰。何年初仕。而得於何人之手乎。寅喆對曰。戊戌十一月削黜罪人洪樂純爲吏判時除拜矣。上問七事。對訖。上曰。誰之族也。寅喆對曰。工曹正郞尹衡喆之八寸也。上曰。何以爲治。寅喆對曰。當以七事爲主矣。上曰。七事外。無爲治之道乎。寅喆對曰。當隨事奉公矣。漣川縣監羅烈。陽城縣監李斗源。以次奏職姓名。上問七事。對訖。報恩縣監李邦仁奏職姓名。上曰。昨日末望點下矣。七事則不問。下去善爲之。龍仁縣令李㻋。奏職姓名。上曰。前此作宰。未免居下。今番則欲何以爲之。㻋對曰。今番亦以下等自期矣。上曰。何也。㻋對曰。稍欲做事。則衆怨叢集。勢不得不居下矣。昌順曰。龍仁縣令李㻋。奏對之際。語多煩雜。揆以筵體。誠極未安。推考。何如。上曰。勿推。可也。出擧條上曰。次對爲之。存謙進前曰。以虛司果積滯。聖念特軫於疏通。屢勤詢訪。至有窠闕之變通。而今番大政。兩銓多有留窠。而虛司果不爲區處。行兵曹判書李命植。吏曹判書徐浩修。竝推考。何如。上曰。依爲之。出擧條存謙曰。因前京畿監司李亨逵所啓。稅船臭載。必在港口者。祖江以上。水路變舊。草嶼石崖。在在罣罥。稅船體大卜重。無以回旋制遏。不免致敗。用意故敗之奸謀。未必不由於此。自朝家造成水上船。可以容載數百石者十數隻。常時則以官船。付之水上諸邑。待稅船上來。留泊祖江。下送此船。領來色吏。眼同船人。移載運來事。有令廟堂稟處之命矣。前道伯所奏。爲慮險津臭載。至有造船移載之請。不無意見。而危嶼險路。不但祖江一處。且屢萬包公穀。分載之際。互相推諉。從中生奸。勢所必至。且造船立卒。辦備浩大。尤非此時可論。至於指路護送。專是地方官之責。更加各別申飭。無或如前疎忽。漕船上來之時。草嶼險處。預爲立標。另擇慣熟水路者。定其沙工。候潮候風。皆適其時。善爲護送。一依定式。毋或抵罪之意。分付道臣。使之申明嚴飭於地方官。以爲惕念擧行之地。何如。上曰。判府事之意。何如。判府事徐命善曰。以今濯濯松田。十隻船材。何處得來乎。假使造船。分載時許多奸弊。果如領相所奏。恐是行不得之事矣。上曰。惠堂亦陳所見。可也。宣惠廳堂上鄭民始曰。船材之難辦姑舍。累萬石稅穀。留置浦口。以小船分運之際。必生許多奸弊。恐不可輕議矣。上曰。依爲之。出擧條存謙曰。因惠廳堂上鄭民始所啓。漁鹽船稅。屬之均廳之後。漁利之加減。或有東西之不同。船隻之多少。不無前後之各異。推移充補。旣無其道。而各邑不加詳察。京廳無以周知。應入者或漏。當頉者未免。以致公稅日縮。民弊日甚。若此不已。將有不得收拾之慮。酌量稅額。依寺奴婢道比摠例。使道臣句管收納。則可以詳探物情。制其贏縮。必有公私兩便之道。似甚便好。而事係變通。有令廟堂稟處之命矣。魚鹽船稅。旣屬均廳之後。逐年稅入。漸不如初。漁利之或加或減。船隻之或多或少。誠如重臣所奏。當初使各道監營另加句檢。以防滲漏。本載事目收納之際。固宜申飭。使之管轄。而至於比摠。則乃是權宜不得已之政。若有向後流弊。不如初頭審愼。且事係變通。令各道道臣詳探民情事勢。深察便否。論理狀聞後。商確稟處。何如。上曰。依爲之。出擧條存謙曰。農務方殷。此時守令。不宜暫曠。京畿兩湖守令。則旣有當日辭朝之命矣。其餘他道守令。竝令一兩日內辭朝事。分付。何如。上曰。依爲之。出擧條善復曰。纔經昨年歉荒。今年畿湖之旱災太甚。聖上冞勤宵旰之憂。特命常參次對。臣等不勝欽仰。每當饑荒之時。無賴之類。作弊島民矣。各道閫鎭。素有搜討禁斷之規。更加申飭。以除民弊。訓局陞戶。今式當爲抄上。而畿湖旱災如此。今年尤甚邑陞戶。姑爲停止。待明秋抄上。則軍制少無掣礙。民情實爲大惠。而軍法至嚴。有難變通。則臣不敢決意仰請。而三道陞戶。分排成冊。使之預先抄報。當秋更稟。似好矣。上曰。依爲之。待明秋抄上。可也。出擧條善復曰。卿宰禁推之輕囚放釋時擧行事。曾有先朝受敎。頃日知義禁鄭昌聖筵稟之後。屢承草記稟處之敎。而自下不敢變通。依知義禁所奏。下詢大臣處之。何如。上曰。大臣之意。何如。領議政鄭存謙曰。卿宰禁推。待下敎捧供。旣有先朝受敎。此後卿宰禁推時。則該房承旨稟旨後。待下敎擧行。似宜矣。上曰。依爲之。出擧條善復曰。纔經都政。各道營將。新除者。多矣。而近來營將。擧職者。鮮少。苟延歲月。惟待滿朔遷轉。故無一人以誠心盡其職責者云。此實毋論京外。便成時體。治兵治盜。何等重事。而姑息彌縫。以爲謀身之計。比諸前人盡瘁之義。誠可寒心。以此嚴飭之意。出擧條。各別申飭。何如。上曰。依爲之。出擧條民始曰。自前畢賑狀回啓。有賞罰之典。故例爲出朝報頒布。今番畿湖及嶺南畢賑狀回啓。有賞罰之典。故例爲出朝報頒布。而今番畿湖及嶺南畢賑狀之覆奏者。不出於朝報。故賞典雖下。而人無知者。事係無前。殊涉不察。今雖時日已久。而不可仍置。令政院卽爲頒布。何如。上曰。近來政院事。皆若此矣。致使朝家勸懲之擧。閼而不行。皆承宣之罪也。論其罪犯。關係不輕。該房承旨及坐直下位承旨。罷職不敍。坐直承旨罷職。出擧條民始曰。雨澤久閟。農節漸愆。而畿內兩湖。尤甚悶慮。欲備嗣歲之憂。莫如儲穀之道。而秋事未判。姑未暇及他。惟是牟麥。最宜於民。而特以盡分之故。未得及時之需。今年京畿兩湖牟麥還捧者。折半分給。折半留庫。以爲觀勢區處之地。似好。故敢達矣。上曰。依爲之。出擧條有隣曰。每當旱災之時。特軫未移處之曠棄。輒許相當穀之代播。歉歲民食。多賴於此。昨日畿甸兩湖雨澤下詢傳敎。亦以代播與否。聖念申勤。未移處民人。其將感恩爭播。而所播木麥晩黍粟晩豆太等穀。還分已畢。推移無路。勢將就留庫條排俵。而若無朝令。不敢擅便。且旣許之後。又或藉此而無節。則亦非儲穀備荒之道。三道未移處代播穀。以留庫中。量宜分給。趁卽耕種。而分給數爻。修成冊枚報備局。使土地無陳荒之弊。穀物無尾閭之患。恐合事宜。故敢此仰達矣。上曰。依爲之。仍以此意。旣爲行會。可也。出擧條存謙曰。畿內穀簿。本自不敷。昨年代捧。其數夥然。雖令待秋準捧。至於明春種子。勢難分排。湖西濟民倉設置本意。專爲此等接濟之計。趁風和之時。預爲輸來然後。可無前頭絶巡之患。濟民倉租五千石。以漕船分載。趁風高前上送之意。分付。何如。上曰。依爲之。備豫之策。無出於此。然湖西民情。無異畿甸。轉輸之際。能無貽弊之端乎。然今畿民之望哺政切。亦難全然防塞。限三千石上送之意。分付。可也。出擧條上曰。三司進前。在學曰。持平李書九。旣已出肅。而今日常參。無端不爲進參。推考。何如。上曰。必有委折。詳細問之。可也。三司進前曰。請黜置罪人鄭致達妻爲先還配海島。以洩神人之憤。上曰。不允。又曰。請黑山島圍籬安置罪人龜柱。設鞫嚴問。夬正王法。上曰。不允。又曰。請物故罪人德相。亟施孥籍之典。上曰。不允。措辭竝見上兩司曰。請彦衡會遂獻遂。竝令王府設鞫嚴問。上曰。不允。又曰。請還寢會遂絶島定配之命。仍令王府設鞫得情。上曰。不允。又曰。請還寢李觀源定配之命。更令王府設鞫得情。上曰。不允。又曰。請遲晩後物故罪人啓能。亟施孥籍之典。上曰。不允。又曰。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。又曰。請楸子島荐棘罪人最中。更令王府。拿致設鞫。期於得情。夬正王法。上曰。不允。又曰。請亟寢煥億島配之命。仍令王府。加刑得情。夬施王章。上曰。不允。又曰。請湖西營獄散配諸罪人等放送及出陸減等之命。一竝還寢。仍令王府設鞫嚴問。夬施當律。上曰。不允。又曰。請島配罪人貞采。亟令王府更爲設鞫。夬正王法。上曰。不允。措辭竝見上在學曰。大司諫尹行元。前啓讀奏之際。有違體例。推考。何如。上曰。勿推。可也。出擧條府曰。請大靜縣爲奴罪人金壽賢。依律處斷。上曰。不允。又曰。請興陽縣爲奴罪人河翼龍。南海縣爲奴罪人金重得。亟令王府設鞫得情。夬正王法。上曰。不允。又曰。請大靜縣爲奴罪人聖中。亟令王府設鞫嚴問。期於得情。夬正王法。上曰。不允。又曰。請削板罪人有臣宗甲義駿。竝令王府設鞫嚴問。依律處斷。上曰。亟停勿煩。又曰。請康津縣量移罪人趙嵎。亟寢酌處之命。仍令王府設鞫得情。夬正王法。上曰。亟停勿煩。又曰。請薪智島荐棘罪人瑩中。設鞫嚴問。夬施當律。上曰。不允。又曰。請楸子島安置罪人李普行。亟令王府拿鞫嚴問。上曰。不允。又曰。請物故罪人國榮。亟施孥籍之典。上曰。不允。又曰。請李義翊。更令王府設鞫嚴問。期於得情。上曰。不允。又曰。請金養淳。亟令王府更爲設鞫。期於得情。上曰。亟停勿煩。又曰。請李義直。亟令王府設鞫得情。夬正典刑。上曰。不允。又曰。請黑山島定配罪人任觀周。亟令王府設鞫嚴問。期於得情。上曰。不允。又曰。請捕廳罪人煥九。亟令王府。嚴加鞫問。夬正典刑。上曰。不允。措辭竝見上基泰曰。守令係生民休戚。悶旱之時。尤不可不愼擇。而奉化縣監尹寅喆。擧措之顚倒。奏對之支蔓。大失筵體。極爲駭然。如此之人。決不可置之於宰牧之任。請奉化縣監尹寅喆罷職。上曰。改差。可也。出擧條基泰曰。大司憲朴祐源。以臣臺體生疎。未諳入侍避嫌之規。致有承宣之請推。臣之所失。於是益著矣。其何可一刻晏然於臺體乎。引嫌而退。新入生疎。不是異事。何可以此輕遞言官。請大司憲朴祐源出仕。上曰。依啓。院曰。請大靜縣爲奴罪人金壽賢。更令王府設鞫嚴問。依律處斷。上曰。不允。又曰。請爲奴罪人河翼龍金重得。亟命王府設鞫得情。夬正王法。上曰。不允。又曰。請大靜縣定配罪人聖中。放逐罪人有臣宗甲義駿。竝令王府設鞫嚴問。期於得情。夬正王法。上曰。不允。又曰。請金甲島爲奴罪人克泰。駟川縣定配罪人萬赫。更令王府。嚴鞫得情。夬正王法。上曰。不允。又曰。請還寢遠配罪人安兼濟放送之命。仍令王府設鞫嚴問。期於得情。上曰。亟停勿煩。又曰。請恒善支屬。亟命散配時謙兄弟。竝投絶島。以嚴隄防。上曰。不允。又曰。請荐棘罪人瑩中。亟令王府設鞫嚴問。夬施當律。上曰。不允。又曰。請巨濟府絶島安置罪人朴宗集。亟令王府拿鞫得情。施以當律。上曰。不允。又曰。請減死定配罪人德秀。亟令王府更加嚴鞫。夬正王法。上曰。不允。又曰。請逆賊尙魯。亟施孥籍之典。上曰。不允。又曰。請物故罪人國榮。亟施孥籍之典。上曰。不允。又曰。請爲奴罪人夢獜。定配罪人崔鍾岳。放送罪人有源鄭聖休。亟令王府更爲設鞫。期於得情。各施當律。上曰。不允。又曰。請島配罪人崔光泰金天欽。亟令王府設鞫得情。夬正典刑。上曰。不允。又曰。請甲山府竄配罪人洪樂彬。亟令王府設鞫嚴問。施以當律。上曰。不允。又曰。請義翊。更令王府設鞫嚴問。期於得情。夬正王法。上曰。不允。又曰。請還寢德相應坐諸囚發配之命。仍令牢囚。嚴訊取服。各施當律。上曰。不允。措辭竝見上行元曰。新除授獻納李魯春。時在京畿砥平地。請斯速乘馹上來事。下諭。上曰。依啓。出擧條上曰。今日兩司事。誠慨然矣。遇災警惕。特命常參。亶出於側席敷求之意。而兩司登筵。一無所言。只以避嫌處置。彌縫塞責。此雖予來諫之誠。有所未孚而然。兩司事。極爲非矣。行元等曰。臣等俱以無似。本不合於淸朝耳目之任。而常參有命。他不暇顧。章皇出肅。相卒登筵。而未能出一言論一事。仰副求助之盛意。致勤聖敎。誨責截嚴。臣等不職之失。於是益著矣。其何可一刻冒居於臺次乎。請命遞斥臣等之職。上曰。勿辭。亦勿退待。出擧條在信曰。近來亢旱。畿湖尤甚。初庚已遇。未移尙多。言念民事。極爲傷悶。當此盛熱視事停頉之時。臨軒求助。藹然修省之聖念。至誠惻怛。臣等固已欽仰贊歎。而第生民休戚。專係守土之臣。纔過大政。新除邑宰。咸造大庭。躬聽飭諭。孰敢不殫誠圖報。而下去之後。人心狃安。易致恬憘。另飭道臣。考其勤慢。明其黜陟。以爲董勵之地。至若荒政之要。責在廊廟。而目今農形。實多嗣歲之慮。其在有備無患之道。預令講究區劃。俾爲奠安拯救之策。是臣等區區之望也。上曰。依爲之。出擧條上命營將虞候邊將以下進前。奏職姓名後。又命吏批初仕出六進前。尙衣院主簿鄭昌老。宗簿主簿張至顯。典籍車亨衢。奉常主簿鄭良翰。內贍主簿李普演。工曹佐郞李世鐸。禁府都事尹美基。各以次奏職姓名。至禁府都事金絅采。上曰。誰也。命善曰。故司諫金基成之族也。至平市主簿鄭必淳。上曰。誰也。昌順曰。成川府使鄭東浚之叔也。掌樂主簿金德行。監察尹博基金相丁。以次奏職姓名。至監察李羲寅。上曰。誰也。羲寅對曰。故判書臣李台重之孫也。司䆃主簿崔在修。內資主簿權默。各以次奏職姓名。繕工主簿白東鈺。誤對以司宰主簿。昌順曰。繕工主簿白東鈺。職姓名仰對之際。繕工誤稱司宰。誠甚可駭。本院請推之外。無他可施之罰。何以爲之乎。上曰。拿處。可也。出擧條典籍李庚運宋俊載。引儀金在瀗。以次奏職姓名。至繕工假監役金載怕。上曰。誰也。命善曰。領敦寧之宗孫也。至孝陵參奉柳秉均。上曰。誰也。命善曰。故縣監柳煥猷之子也。至繕工監役朴升壽。上曰。誰也。命善曰。故判書朴師益之孫也。至元陵參奉尹星基。上曰。誰也。命善曰。尹光裕之子。故相尹東度之孫也。長寧殿參奉姜儐。弘陵參奉金在明。繕工假監役李在容。參禮察訪金夏璉。栗峯察訪宋翼孝。自如察訪鄭晩錫。慶安察訪李信默及兵批初仕人。亦各以次進前。奏職姓名。至武兼崔載海。上曰。誰也。載海對曰。醫員之。族也。在學曰。武兼崔載海奏對。全不成樣。事體極爲駭然。所當重勘。而本院請推之外。無他可施之罰。何以爲之乎。上曰。拿處。可也。出擧條上命退。諸臣以次退出。